Title: ระเบียบคณะกรรมการตรวจสอบทรัพย์สิน ว่าด้วยการประเมินค่าเสียหายและค่าเสื่อมสภาพ พ.ศ. 2535

ระเบียบคณะกรรมการตรวจสอบทรัพย์สิน
ว่าด้วยการประเมินค่าเสียหายและค่าเสื่อมสภาพ
พ.ศ. ๒๕๓๕[๑]

อาศัยอำนาจตามความในมาตรา
๑๖ (๕) และมาตรา ๒๔ วรรคห้า แห่งพระราชบัญญัติมาตรการในการปราบปรามผู้กระทำความผิดเกี่ยวกับยาเสพติด
พ.ศ. ๒๕๓๔ คณะกรรมการตรวจสอบทรัพย์สินออกระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการตรวจสอบทรัพย์สิน
ว่าด้วยการประเมินค่าเสียหายและค่าเสื่อมสภาพ พ.ศ. ๒๕๓๕

ข้อ ๒  ระเบียบนี้ให้ใช้บังคับตั้งแต่วันที่ ๑๒
ตุลาคม พ.ศ. ๒๕๓๕ เป็นต้นไป

ข้อ ๓  ในระเบียบนี้ ทรัพย์สิน หมายความว่า ทรัพย์สินที่ได้นำไปใช้ประโยชน์ของทางราชการ

ข้อ ๔  ในกรณีที่ต้องคืนทรัพย์สินใด
ให้เลขาธิการแต่งตั้งคณะกรรมการประเมินค่าเสียหายหรือค่าเสื่อมสภาพขึ้น
ประกอบด้วยข้าราชการในสำนักงานไม่น้อยกว่าสามคน
มีหน้าที่ประเมินค่าเสียหายหรือค่าเสื่อมสภาพของทรัพย์สินนั้น
ในกรณีจำเป็นหรือสมควร
เลขาธิการจะแต่งตั้งบุคคลอื่นซึ่งมิใช่ข้าราชการในสำนักงานร่วมเป็นกรรมการในคณะกรรมการตามวรรคหนึ่งด้วยก็ได้

ข้อ ๕  เลขาธิการจะแต่งตั้งคณะกรรมการประเมินค่าเสียหายหรือค่าเสื่อมสภาพตาม
ข้อ ๔ ไว้เป็นการประจำ เพื่อให้มีหน้าที่ประเมินค่าเสียหายหรือค่าเสื่อมสภาพของทรัพย์สินประเภทใดโดยเฉพาะก็ได้

ข้อ ๖  ในการประเมินค่าเสียหายหรือค่าเสื่อมสภาพ
ถ้ามีความจำเป็นและสมควร
คณะกรรมการประเมินค่าเสียหายหรือค่าเสื่อมสภาพอาจขอให้ผู้ซึ่งมีความเชี่ยวชาญหรือชำนาญเกี่ยวกับทรัพย์สินประเภทใดโดยเฉพาะเป็นผู้ตรวจสอบและให้ความเห็นเพื่อประกอบการพิจารณาเกี่ยวกับการประเมินค่าเสียหายหรือค่าเสื่อมสภาพทรัพย์สินนั้นก็ได้

ข้อ ๗  ทรัพย์สินดังต่อไปนี้ให้ถือว่าเป็นทรัพย์สินที่ไม่อาจคืนได้
(๑)
ทรัพย์สินที่สูญหาย เสียหาย หรือเสื่อมสภาพโดยสิ้นเชิง
(๒)
ทรัพย์สินที่โดยสภาพไม่อาจซ่อมแซมให้กลับคืนสู่สภาพเดิมได้
(๓)
ทรัพย์สินที่โดยสภาพอาจซ่อมแซมให้กลับคืนสู่สภาพเดิมได้
แต่คณะกรรมการเห็นว่าค่าใช้จ่ายในการซ่อมแซมนั้นสูงเกินสมควร

ข้อ ๘  การประเมินค่าเสียหายและค่าเสื่อมสภาพของทรัพย์สิน
ให้เป็นไปตามหลักเกณฑ์ดังต่อไปนี้
(๑)
ถ้าทรัพย์สินนั้นเสียหายและสามารถซ่อมแซมให้กลับสู่สภาพเดิมได้
ให้ประเมินค่าเสียหายเท่ากับค่าใช้จ่ายที่จำเป็นเพื่อซ่อมแซมทรัพย์สินนั้นให้กลับคืนสู่สภาพเดิม
(๒)
ถ้าทรัพย์สินนั้นเสื่อมสภาพเนื่องจากการใช้งาน
ให้ประเมินค่าเสื่อมสภาพเท่ากับค่าเสื่อมสภาพที่คำนวณได้ ตามหลักเกณฑ์ที่ทางราชการใช้ในการคำนวณราคาเมื่อทรัพย์สินของทางราชการเสียหายหรือสูญหาย

ข้อ ๙  เลขาธิการจะสั่งให้คณะกรรมการประเมินค่าเสียหายหรือค่าเสื่อมสภาพชี้แจงเหตุผลและหลักเกณฑ์ที่ใช้ในการประเมินค่าเสียหายหรือค่าเสื่อมสภาพ
หรือสั่งให้มีการประเมินใหม่ก็ได้หากเห็นว่าค่าเสียหายหรือค่าเสื่อมสภาพที่ประเมินไว้นั้นสูงหรือต่ำเกินสมควร
หรือหลักเกณฑ์ที่ใช้ในการประเมินยังไม่เหมาะสม

ข้อ ๑๐  ให้เลขาธิการรักษาการตามระเบียบนี้
และให้มีอำนาจออกระเบียบหรือคำสั่งเพื่อปฏิบัติการตามระเบียบนี้
ในกรณีที่มีปัญหาเกี่ยวกับการปฏิบัติตามระเบียบนี้
ให้เลขาธิการเสนอให้คณะกรรมการวินิจฉัยชี้ขาด

ประกาศ
ณ วันที่ ๑๒ ตุลาคม พ.ศ. ๒๕๓๕
ศักดิ์  สนองชาติ
ประธานกรรมการตรวจสอบทรัพย์สิน

นันทพล/ปรับปรุง
๑๖ พฤศจิกายน
๒๕๔๙

สุกัญญา/ผู้จัดทำ
๔ กุมภาพันธ์
๒๕๕๒

สุนันทา/ตรวจ
๒๓ กุมภาพันธ์
๒๕๕๒

ปิติวรรณ/ปรับปรุง
๑ พฤศจิกายน
๒๕๖๑

[๑] ราชกิจจานุเบกษา
เล่ม ๑๐๙/ตอนที่ ๑๑๗/หน้า ๑๐/๔ ธันวาคม ๒๕๓๕